Nýtt hættumat fyrir eldgosið við Fagradalsfjall tekur mið af vindi á svæðinu, og hversu langt frá gígnum svokallaðar bombur geta skotist.
Nýtt hættumat fyrir eldgosið við Fagradalsfjall tekur meðal annars mið af vindi á svæðinu. Björn Oddsson, jarðeðlisfræðingur hjá almannavarnadeild ríkislögreglustjóra, segir að áfram gjósi úr einum gíg og að gosið sé áfram sveiflukennt með háum strókum.
Þannig að það má segja að staðan á svæðinu sé svipuð heilt yfir en við hefur bæst að þegar kvikustrókarnir rísa svona hátt, þá er hætta á að það þeytist til kvika eða gjóska, stundum kallaðar bombur, í einhverja nokkur hundruð metra fjarlægð frá gígnum. Þannig að það er ekki öruggt að standa mjög nálægt þessu svæði eins og áður var.
Í því ljósi var ákveðið að endurmeta stærð hættusvæðisins og Björn segir að Veðurstofan hafi í morgun kynnt kort sem sýnir ákveðinn radíus í kringum gíginn, þar sem hætta er á að fólk verði fyrir gjóskufalli. Radíusinn sé misstór eftir því hversu mikill vindur er á svæðinu. Nú sé unnið að því að birta öruggar gönguleiðir fyrir fólk að gosinu.
Björn segir að ekki sé nákvæmlega vitað hvers vegna gosið er eins sveiflukennt og raun ber vitni. Þó sé líklegt að gas í kvikunni þeyti strókunum svona hátt upp í loftið. Þá segir Björn að aukin skjálftavirkni á svæðinu sé ekki vísbending um að sprunga opnist á nýjum stað.
En það er fylgst vel með öllum breytingum og í hvert skipti sem stærri skjálftar verða, þá er það borið saman við aflögunargögn sem ættu þá að gefa til kynna ef kvika er að hreyfast neðanjarðar, utan við gossvæðið.
Björn segir að á þessu stigi sé ekki hægt að segja til um hvort magn kviku í gosinu sé að aukast eða minnka. Þá sé ekkert hægt að segja til um hvort gosinu sé að ljúka.
Nei ekki á svona stuttum tíma. Við höfum séð sveiflur í því. Og er á meðan er.
Nýtt hættumat fyrir eldgosið við Fagradalsfjall tekur mið af vindi á svæðinu, og hversu langt frá gígnum svokallaðar bombur geta skotist.